Inkomstediens staal hom vir stakingArgieffoto Die Suid-Afrikaanse Inkomstediens (SAID) het Woensdag gesê werkers het sy jongste loonaanbod verwerp en dring steeds op ŉ verhoging van 11,4% vir alle werkers aan. Daarom is Dit is dus waarskynlik dat ŉ staking by die inkomstediens Donderdag sal begin. Die SAID het die afgelope naweek gesê hy het ŉ dooiepunt bereik in sy onderhandelinge met die Vereniging vir Staatsamptenare (PSA) en die National Education, Health and Allied Workers’ Union (Nehawu) oor salarisverhogings en verbetering in werksomstandighede ná maande se onderhandelinge wat reeds in November begin het. Onderhandeling tussen die partye het voortgeduur ondanks die feit dat die dispuut reeds in Februarie na die Kommissie vir Versoening, Bemiddeling en Arbitrasie (KVBA) verwys is. “Die SAID het die KVBA se sertifikaat van nie-resolusie erken wat op 19 Maart 2019 uitgereik is saam met stakingsreëls vir beide die PSA en Nehawu wat die SAID formeel in kennis gestel het om môre te begin staak,” het die inkomstediens Woensdag gesê. Die dooiepunt wat by die KVBA bereik is, was nadat die SAID ŉ finale aanbod van 7% verhoging aangebied het. “Die SAID kan net onderhandel binne sy finansiële vermoëns wat deur verskeie faktore beïnvloed word, insluitend ekonomiese groei, die gevolglike inkomste‑invordering en sy verminderde finansiële toewysing van die nasionale tesourie,” het die inkomstediens gesê. Volgens die SAID het hy verskillende salarisverhogingsmodelle vir werknemers voorgestel waarvolgens toppresterende werknemers op laer vlakke tot 9,2% salarisverhogings sou kry. Volgens dié model sal geen werknemer minder as 5,2% salarisverhoging kry nie. “Hierdie aanbod is ongelukkig steeds deur die vakbonde verwerp en hulle dring aan op ŉ deurgaanse verhoging van 11,4%.” Die senior leierskap van die inkomstediens het nog tot laat gisteraand met die vakbondleiers vergader. Die onderhandelinge het veral gefokus op die KVBA se voorstel vir ŉ 8%‑verhoging vir alle werknemers om die dispuut op te los. “Die SAID het alles moontlik binne sy vermoëns en sy bekostigbaarheidsvlak gedoen om die dispuut op te los en ŉ staking te verhoed. Met vakbonde se verwerping van die SAID se finale skikkingsaanbod, kan die inkomstediens egter nie die moontlikheid van ŉ staking Donderdag uitskakel nie.” Volgens die inkomstediens het hy gebeurlikheidsmaatreëls getref om minimale ontwrigting aan belastingbetalerdienste by sy takke en by grensposte te verseker sou die staking wel more begin.